Omstander tydens skietgeveg doodgeskietFoto: ANA ŉ Omstander is Vrydag tydens ŉ skietgeveg by ŉ taxistaanplek in Pietermaritzburg in KwaZulu-Natal doodgeskiet. Die Masukwanas-staanplek het Vrydagoggend soos ŉ oorlogterrein gelyk toe pendelaars, straatverkopers en leerders van ŉ nabygeleë hoërskool vir skuiling moes hardloop terwyl die skote geklap het. Die skietery hou verband met voortgesette konflik tussen taxi-operateurs in die gebied. “Dit was gedurende ons breuk rondom 10:00 die oggend, toe ons skielik gehoor het hoe skote afgevuur word. Almal het gehardloop vir skuiling. ŉ Mens kan jou net indink die chaos soos die kinders gehardloop en weggekruip het,” het een van die onderwysers van M.L. Sultan High School gesê. Sy het versoek dat haar naam nie genoem word nie. Leerders is toegelaat om ŉ ruk daarna huis toe te gaan, maar moes ŉ kant-uitgang gebruik, aangesien die hoofuitgang naby die toneel van die skietery was. ŉ Veiligheidsmaatskappy se voertuig wat naby die taxistaanplek was, is ook aan die brand gesteek. ŉ Straatverkoper het vertel hoe sy gesien het hoe een van die omstanders geskiet word. “Ek het hom sien val en sy laaste bewegings maak. Dit is so onregverdig, want daardie persoon het net sy daaglikse roetine gevolg en toe word hy geskiet. Die reuk van vuurwapenskote het in die lug gehang,” het die geskokte verkoper gesê. Foto: ANA Sy het gesê sy is dankbaar dat sy nie in die voorval beseer is nie. Pendelaars is gestrand gelaat aangesien die polisie die toneel afgesper het om hul ondersoek te doen. Teen laatmiddag is niemand nog in hegtenis geneem nie. Mxolisi Kaunda, LUR vir vervoer in KwaZulu-Natal, het die toneel besoek en ŉ beroep op pendelaars gedoen om kalm te bly. “Die regering is bewus van die situasie en ons sal seker maak dat diegene wat hiervoor verantwoordelik is die volle mag van die gereg in die gesig staar,” het Kaunda gesê, Hy het ŉ lang vergadering met taxi-operateurs gehou in ŉ poging om ŉ oplossing vir die konflik te vind. Dié voorval was die tweede skietvoorval by die taxistaanplek vanjaar.